LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 112**

**2020. gada 27.maijā**

 Atklāta sēde, sākas plkst. 10.00, beidzas plkst. 10.50

Attālināti, videokonferences formātā

Piedalās:

**komisijas locekļi:**

**Juris Rancāns** *(komisijas priekšsēdētājs)*,

**Aldis Blumbergs** *(komisijas priekšsēdētāja biedrs)*,

**Edvīns Šnore *(komisijas sekretārs)*,**

**Raimonds Bergmanis,**

**Ivans Klementjevs,**

**Ainars Latkovskis,**

**Mārtiņš Staķis,**

**Atis Zakatistovs,**

**Normunds Žunna**

**komisijas darbinieki**: vecākā konsultante Ieva Barvika, konsultante Kristiāna Bumbiere;

**citas personas:**

* Ministru prezidenta parlamentārā sekretāre **Evika Siliņa**;
* Starpinstitūciju darbības koordinācijas grupas vadītājs **Mārtiņš Baltmanis**;
* Krīzes vadības padomes sekretariāta vadītājs **Kaspars Druvaskalns**;
* Ārlietu ministrijas parlamentārā sekretāre **Zanda Kalniņa-Lukaševica**;
* Iekšlietu ministrijas parlamentārā sekretāre **Signe Bole**;
* Veselība ministrijas Veselības aprūpes departamenta Ārstniecības kvalitātes nodaļas vadītāja **Sanita Janka**;
* Veselības ministrijas Sabiedrības veselības departamenta direktore **Santa Līviņa**;
* Aizsardzības ministrijas valsts sekretārs **Jānis Garisons**;
* Ekonomikas ministrijas valsts sekretāra vietnieks **Raimonds Aleksejenko**;
* Ekonomikas ministrijas Nozaru politikas departamenta vecākā referente **Madara Lūka-Ruskulova**;
* Ekonomikas ministrijas Nozaru politikas departamenta direktore **Evita Feldberga**;
* Izglītības un zinātnes ministrijas valsts sekretāre **Līga Lejiņa**;
* Latvijas Pašvaldību savienības padomnieks **Aino Salmiņš**;
* Latvijas Republikas tiesībsarga vietniece **Ineta Piļāne**;

**Sēdi vada:** komisijaspriekšsēdētājs J.Rancāns,

**Protokolē:** K.Bumbiere.

Darba kārtība:

1. Aktuālā situācija ar Covid-19 izplatību saistītā valsts apdraudējuma pārvarēšanā.
2. Ministru kabineta 2020. gada 21. maija rīkojums Nr. 279 par grozījumiem Ministru kabineta 2020. gada 12. marta rīkojumā Nr. 103 “Par ārkārtējās situācijas izsludināšanu””.
3. Dažādi.

**Izskatāmie dokumenti:**

1. Saeimas lēmuma projekts uz 1 lp.
2. Ministru prezidenta 2020. gada 22. maija vēstule Nr.90/TA-948 (2020) uz 1 lp.
3. Ministru kabineta 2020. gada 21. maija rīkojums Nr. 279 “Grozījumi Ministru kabineta 2020. gada 12. marta rīkojumā Nr. 103” “Par ārkārtējās situācijas izsludināšanu”” uz 2 lp.
4. Ministru kabineta 2020. gada 21. maija sēdes protokola Nr. 35 6.§ izraksts uz 1 lp.

**J.Rancāns** iepazīstina ar komisijas sēdes darba kārtību, dod vārdu uzaicinātajām personām iepazīstināšanai ar aktuālo situāciju ar Covid-19 izplatību saistītā valsts apdraudējuma pārvarēšanā un Ministru kabineta 21.maija rīkojumā Nr.279, ar kuru grozīts 2020. gada 12. marta rīkojums Nr. 103 “Par ārkārtējās situācijas izsludināšanu”, noteikto.

**E.Siliņa** informē komisijas deputātus par vienošanos ar Veselības ministrijas epidemiologiem un Ministru kabineta līmenī par ārkārtējās situācijas izbeigšanu ar š.g. 9.jūniju. Plānotas juridiskā ietvara izmaiņas – izstrādāts jauns likumprojekts Covid-19 izplatības ierobežošanai, kas drīzumā tiks atsūtīts uz Saeimu, E.Siliņa iezīmē likumprojekta ideju. Turpinājumā iepazīstina deputātus ar Ministru kabineta 2020. gada 21. maija rīkojumā Nr. 279 “Grozījumi Ministru kabineta 2020. gada 12. marta rīkojumā Nr. 103 “Par ārkārtējās situācijas izsludināšanu”” iekļauto: paredzēts, ka ar š.g. 1.jūniju varēs notikt bērnu nometnes, ievērojot, ka tās nepārklājas ar valsts pārbaudījumiem, iestājpārbaudījumiem, ja nometne notiek kādā no izglītības iestādēm; būs iespējams veikt valsts pārbaudījumus klātienē, tai skaitā profesionālās kvalifikācijas eksāmenus pamatizglītības un vidējās izglītības pakāpē, tāpat arī augstākās izglītības pakāpē, ja to nevar nodrošināt attālināti; ir atļauta profesionālā, tālākizglītības, profesionālās pilnveides programmu procesu noteikšana klātienē, kur jāievēro noteiktie ierobežojumi; tāpat klātienē varēs notikt interešu izglītības programmu norise, ievērojot ierobežojumus, un, lai tā nepārklājas ar kādu no eksāmeniem vai citām lielas plūsmas aktivitātēm. Saistībā ar sportošanu no š.g. 1.jūnija ir atļauts, ka sportisti, kas ir Latvijas Pieaugušo izlases, Latvijas Olimpiskās vienības vai Latvijas Paralimpiskās vienības dalībnieki, kā arī tādu komandu sporta spēļu augstāko līgu komandu dalībnieki, kuri veic no rakstveida līguma izrietošos sportistu pienākumus, var atsākt savu darbību, bet noteiktais neattiecas uz cīņu sporta veidu sportistiem. Tāpat šajā rīkojuma punktā minētie sportisti var neievērot divu metru distanci. Saglabājot piesardzības pasākumus, lēnām ierobežojumi tiek atcelti. No š.g. 1.jūnija ir atļauta organizēta aktiermākslas kolektīvu darbība ārtelpās un iekštelpās, ievērojot kultūras ministra noteikto kārtību un ievērojot noteiktos sociālās (fiziskās) distancēšanās un epidemioloģiskās drošības pasākumus. Saistībā ar Latvijas robežtelpu noteikts, ka Eiropa Savienības, Eiropas Ekonomikas zonas un Šveices valstspiederīgajiem, kā arī personām, kuras pastāvīgi dzīvo šajās valstīs, atļauts ieceļot Latvijas Republikā no Eiropas Savienības dalībvalsts, Eiropas Ekonomikas zonas dalībvalsts vai Šveices un izceļot no tās. E.Siliņa informē par personu ieceļošanas un izceļošanas iespējām, pašizolācijas pasākumu ievērošanas nepieciešamību; norāda, ka tāpat atļauts Latvija Republikas valstspiederīgajiem, kuru pastāvīgā dzīvesvieta ir ārvalstīs, vienu reizi izceļot no Latvijas Republikas caur mūsu ārējiem robežpunktiem. Informē, ka rīkojumā arī iekļauts punkts par diplomātiskā un konsulārā dienesta pārstāvjiem – kādā veidā ārlietu ministrs var pieņemt lēmumu attiecībā uz šīm personām. Kā arī ir svītroti daži punkti, kas redakcionāli vairs nav tik būtiski.

**M.Baltmanis** informē par pēdējā pārskata periodā, kopš iepriekš notikušās komisijas sēdes, notikušajām trim Starpinstitūciju darbības koordinācijas grupas sēdēm. Norāda, ka šobrīd starp galvenajiem jautājumiem darba grupai ir jaunais tiesiskais ietvars, kas tiek saskaņots. Paralēli norit darbs pie Ministru kabineta noteikumu projektiem, kas ir pakārtoti jaunajam tiesiskajam ietvaram. Informē par situāciju ar individuālajiem aizsardzības līdzekļiem, to izdali un rezervēm.

**K.Druvaskalns** aicina atbalstīt Ministru kabineta rīkojumu, norāda, ka E.Siliņa ir detalizēti informējusi par tajā iekļauto. Papildinot par jauno likumprojektu norāda, ka būtu svarīgi, lai neiestājas tiesiskais vakuums pēc 9.jūnija – kad rīkojums par ārkārtējo situāciju izbeidz darbību, ir likums jau spēkā un pēc tam Ministru kabinets var elastīgi darboties ar visu dokumentu paketi. Plānots saglabāt četru kritēriju kontroles mehānismu, atbrīvojot pasākumus. Plānots saglabāt centralizētās iepirkšanas sistēmu – saistībā ar individuālo aizsardzības līdzekļu nodrošināšanu. Informē par darbu pie tehnoloģiskā risinājuma “Apturi Covid”, plānoto lietotnes izlaišanu.

**Z.Kalniņa-Lukaševica** informē, ka rīkojumā Ārlietu ministrijas kompetencē ir jauniekļautais 4.17.1 punkts, kas dod atļauju Eiropa Savienības, Eiropas Ekonomikas zonas un Šveices valstspiederīgajiem, kā arī personām, kuras pastāvīgi dzīvo šajās valstīs ieceļot Latvijas Republikā no Eiropas Savienības dalībvalsts, Eiropas Ekonomikas zonas dalībvalsts vai Šveices un izceļot no tās. Punkts ir nepieciešams, lai ieviestu vienotu pieeju, ka Eiropa Savienības ietvaros tiek ņemts vērā nevis pilsonības aspekts, bet tieši epidemioloģiskā situācija. Netiek veikta diskriminācija pēc valstspiederības Eiropas Savienības ietvaros. Un, lai būtu nodrošināta vienotā iestāžu izpratne par to, kurš drīkst un nedrīkst ieceļot Latvijā. Joprojām ir spēkā tas, ka pašizolācija netiek prasīta tikai Igaunijas un Lietuvas valstspiederīgajiem, bet pārējiem ir spēkā 14 dienu pašizolācijas prasība. Ir apspriesta iespēja paplašināt sarakstu ar valstīm, kuru pilsoņiem ieceļojot nav nepieciešama pašizolācija. Informē par cilvēkiem, kuri atrodas ārvalstīs un situāciju ar atgriešanās iespējām Latvijā. Kā arī norāda, ka rīkojuma punkts 4.21.1 ir tehnisks precizējums.

**S.Bole** informē par iestāžu vienotās izpratnes par ieceļošanu būtiskumu, iepriekš nepieciešamo situācijas skaidrojumu, ko lūgušas vēstniecības; papildus informē, ka Nodrošinājuma valsts aģentūra no Valsts ieņēmuma dienesta ir saņēmusi konfiscēto spirtu dezinfekcijas līdzekļu sagatavošanai. Nobeigumā S.Bole aicina komisiju atbalstīt Ministru kabineta rīkojumu.

**S.Janka** informē par aktualitātēm no Veselības aprūpes dienesta puses – no 20.maija paplašināta veselības aprūpes pakalpojumu pieejamība; no 29.maija tiek atjaunoti visi dienas stacionāra un ambulatorie pakalpojumi un no 3.jūnija, ja epidemioloģiskā situācija nepasliktināsies, tiks atjaunoti stacionārie plānveida pakalpojumi, ar nosacījumu, ka tiek ievēroti visi piesardzības pasākumi, pacienti palātās tiek izvietoti ar divu metru attālumu, tiek ievērots laiks starp izmeklējumiem, iespēju robežās veidotas atsevišķas pacientu plūsmas. No pagājušās sestdienas atjaunotas pirmās palīdzības apmācības, ievērojot piesardzības pasākumus.

**J.Garisons** informē par individuālo aizsardzības līdzekļu iegādēm, izdali un ar to saistītajiem izaicinājumiem.

**R.Aleksejenko** saistībā ar Ekonomikas ministrijas kompetencē esošajiem jautājumiem norāda, ka šonedēļ aktuālais – apstiprināta valdības stratēģija Covid ekonomiskās krīzes pārvarēšanai; veiktas pārdales Eiropas Savienības fondu sadaļā; svarīgs darbs šonedēļ – saistīts ar tūrisma nozari – pēc krīzes, kad beigsies ierobežojumi, tad tiks piedāvāts risinājums tūrisma nozarei viņu konkurētspējas palielināšanai; ir izstrādāti virkne finanšu instrumentu, kuri ir pieejami, vai drīzumā būs pieejami uzņēmējiem.

**L.Lejiņa** saistībā ar izglītības nozarē esošajām aktualitātēm iezīmē detalizētāk E.Siliņas jau raksturotos grozījumus. Notiek gatavošanās pārbaudījumu darbiem, mācību gada noslēguma veiksmīgai norisei, tiek strādāts arī pie tā, lai nodrošinātu individuālos aizsarglīdzekļus. Iezīmē aktualitātes saistībā ar interešu izglītību, bērnu nometnēm. No attālinātā režīma uz daļējo klātienes režīmu pāriet arī mācību un prasmju apguve pieaugušiem cilvēkiem – tas korelē ar tiem pašiem nosacījumiem, kas attiecas uz publiskiem un privātiem pasākumiem. Attiecībā uz sporta jomu pakāpeniski notiek virzīšanās uz iespēju neievērot divu metru distanci un kontaktsporta iespējām, lai varētu pilnvērtīgi nodrošināt treniņprocesu. Saistībā ar finanšu atbalstu gan augstākās izglītības, gan sporta sektorā ir apkopota informācija par faktisko situāciju, kā arī piedāvāti risinājumi, kas balstīti valdības kopējā stratēģijā par ieguldījumiem attīstībā un atbalstam kompensācijām, kur tas ir nepieciešams. L.Lejiņa aicina atbalstīt sagatavoto rīkojumu.

**A.Salmiņš** saistībā ar situāciju pašvaldībās informē par iepriekšējā komisijas sēdē diskutēto par situāciju Priekuļu pašvaldības sociālajā aprūpes centrā “Mārsnēni”, skaidro aktuālo situāciju saistībā ar tur notikušo, izpētīto situācijas scenāriju, sociālā aprūpes centra un pašvaldības reaģēšanu, iestāžu sadarbību, pašvaldības lomu un sadarbību ar dienestiem, karantīnas noteikšanas iespējām, Veselības inspekcijas izvērtējumu attiecībā uz pašvaldības darbu. Galvenais – jāizvērtē savstarpējā komunikācija starp valsts atbildīgajām institūcijām reģionālā līmenī. Jautājums, kas jāvērtē – par pašvaldību iespējām izsludināt karantīnu kaut kādā teritorijas daļā vai vismaz ierosināt to.

**I.Piļāne** komentējot situāciju no Tiesībsarga biroja viedokļa informē, ka aktuāls jautājums ir par sociālās aprūpes centriem un cilvēktiesību ievērošanu tajos. Par problēmām, kas izgaismojas – koordinēšanas, komunikācijas trūkums. Jautājums par problemātiku sociālās aprūpes namos, kas skar inficēto pacientu norobežošanas iespējas no veselajiem pacientiem. Otrs jautājums, uz ko vērš uzmanību – par analīžu atbilžu rezultātu saņemšanu pansionātos, novēlotu pieeju tām. Komentē par individuālo aizsardzības līdzekļu pieejamību un piegādi pašvaldībās.

**J.Rancāns** norāda, ka uz nākamo sēdi tiks pieaicināts Labklājības ministrijas pārstāvis, lūdzot skaidrot situāciju. Vaicā, vai kāda no institūcijām vēlas komentēt situāciju ar to, ka veselie kopā ar slimajiem atrodas pansionātos.

**S.Līviņa** skaidro, ka Veselības inspekcija ir apsekojusi visus privātos un valsts pansionātus Latvijā, lai saprastu, kāda ir iespēja izolēt slimos no veselajiem. Norāda, ka, ja pacients ir slims, viņš ir jāizolē, bet, ja veselības stāvoklis nav smags un bīstams, tad nav pamata šos pacientus vest uz slimnīcām. Veselības inspekcija savās pārbaudēs konstatējusi, ka patiešām ir daudz sociālās aprūpes centru, kur nav iespējams izolēt cilvēkus. Sociālās aprūpes centriem izstrādātas vadlīnijas, kā dzīvot Covid-19 situācijā, ir dotas rekomendācijas. Slimību profilakses un kontroles centra epidemiologi kopā ar Veselības inspekciju, sākoties vīrusa izplatībai, ir apsekojuši sociālās aprūpes iestādes un snieguši konkrētas rekomendācijas. Komentē par skrīninga veikšanu sociālās aprūpes centros, tajos esošās situācijas monitorēšanu. Norāda, ka situācija, kurā slimie cilvēki tiek atstāti sociālās aprūpes iestādēs, ja viņus nevajag hospitalizēt, ir normāla, bet viņi ir jānodala no veselajiem.

**M.Baltmanis** komentē par individuālo aizsardzības līdzekļu piegādi sociālās aprūpes centriem.

**J.Garisons** atbild par nodalīšanu – visur, kur sociālās aprūpes centri vai pašvaldības ir lūguši atbalstu, tas ir ticis sniegts – norāda piemērus ar gultu, telšu piešķiršanu. Ir ticis piešķirts viss lūgtais, lai nodrošinātu pacientu nodalīšanu. Par individuālo aizsardzības līdzekļu nodrošinājumu skaidro pieprasījumu koordinācijas un saņemšanas ceļu.

**J.Rancāns** aicina deputātus balsot par komisijas sagatavoto Saeimas lēmuma projektu “Par Ministru kabineta 2020. gada 21. maija rīkojumu Nr. 279, ar kuru grozīts 2020. gada 12. marta rīkojums Nr. 103 “Par ārkārtējās situācijas izsludināšanu””.

**Balsojums:**

*J.Rancāns – par, A.Blumbergs – par, E.Šnore – par, R.Bergmanis – par, I.Klementjevs – par, A.Latkovskis – par, M.Staķis – par, A.Zakatistovs – par, N.Žunna – par.*

**LĒMUMS:**

* Atbalstīt Saeimas lēmuma projektu “Par Ministru kabineta 2020. gada 21. maija rīkojumu Nr. 279, ar kuru grozīts 2020. gada 12. marta rīkojums Nr. 103 “Par ārkārtējās situācijas izsludināšanu”;
* lūgt Saeimas Prezidiju iekļaut komisijas sagatavoto lēmuma projektu tuvākās Saeimas ārkārtas sēdes darba kārtībā.

**J.Rancāns** slēdz sēdi.

Komisijas priekšsēdētājs J.Rancāns

Komisijas sekretārs E.Šnore

Sēdi protokolēja K.Bumbiere